Pagkalagas ng buhok

Ang pagkalagas ng buhok, na kilala rin bilang alopesya (mula sa Ingles na alopecia) o pagkakalbo, ay tumutukoy sa pagkawala ng buhok mula sa bahagi ng ulo o katawan. Karaniwan, apektado ang ulo. Ang tindi ng pagkawala ng buhok ay maaaring mula sa maliit na bahagi hanggang sa buong katawan. Kadalasan, hindi nararanasan ang pamamaga o pagkakaroon ng peklat. Sa ilang tao, ang pagkawala ng buhok ay nagdudulot ng istres o pagkabahala sa isip.

Kabilang sa mga karaniwang uri nito ang pagkawala ng buhok na may huwaran para sa lalaki o babae, alopecia areata, at ang panunuyo ng buhok na kilala bilang telogen effluvium. Ang sanhi ng pagkawala ng buhok sa lalaki ay kombinasyon ng genetika at hormonang panlalaki; ang sanhi ng huwarang pagkalagas ng buhok sa babae ay hindi tiyak; ang sanhi ng alopecia areata ay autoinmunidad; at ang sanhi ng telogen effluvium ay karaniwang dulot ng pisikal o sikolohikal na istres. Ang telogen effluvium ay karaniwang nangyayari pagkatapos manganak.

Mas bihirang mga sanhi ng pagkawala ng buhok nang walang pamamaga o peklat ay kinabibilangan ng paghila o pagtanggal ng buhok, ilang gamot kabilang ang kemoterapiya, HIV/AIDS, hipotiroidismo, at malnutrisyon kabilang ang kakulangan sa bitamina B12 at bakal. Ang pagkawala ng buhok na may kasamang pamamaga o peklat ay maaaring dulot ng impeksyon sa halamang-singaw, lupus erythematosus, radyoterapiya, at sarcoidosis. Ang pagsusuri sa pagkawala ng buhok ay bahagi ay nakabatay sa mga bahaging apektado.

Ang paggamot sa huwaran ng pagkalagas ng buhok ay maaaring simple lamang, tulad ng pagtanggap sa kondisyon, na maaaring kabilang ang pag-ahit ng ulo. Ang mga posibleng interbensyon ay kinabibilangan ng mga gamot tulad ng minoxidil o finasteride, at hair transplant surgery o operasyon sa paglilipat ng buhok. Ang alopecia areata ay maaaring gamutin sa pamamagitan ng pagtuturok ng esteroide sa apektadong bahagi, subalit kailangan itong ulitin nang madalas upang maging epektibo.

Karaniwan ang pagkawala ng buhok. Sa edad na 50, humigit-kumulang kalahati ng mga lalaki at isang-kapat ng mga babae ay nakararanas ng huwaran ng pagkalagas ng buhok. Humigit-kumulang 2% ng mga tao ang nakararanas ng alopesya areata sa isang punto sa kanilang buhay.

Tinutukoy minsan ang indibiduwal na nalalagas ng buhok bilang panot na kadalasang tinuturing mapanlait. Bagaman hindi ito panlait kung tinutukoy ang panot o tonsura na ginawa na isang indibiduwal na naging kalbo sa sariling kagustuhan sa iba't ibang kadahilanan kabilang ang panrelihiyon. Ang kalbo naman sa salitang balbal ay tinatawag na pendong (tingnan ang detalye at ibang salitang balbal sa kalbo sa Pagpapakalbo § Pilipinas).

 Tingnan din 
Paglalagas

 Mga sanggunian 

Kategorya:Mga sintomas
Kategorya:Buhok ng tao